b"\n_START_ARTICLE_\nMalaccastr\xc3\xa6det\n_START_PARAGRAPH_\nMalaccastr\xc3\xa6det er et sn\xc3\xa6vert str\xc3\xa6de mellem den Malajiske Halv\xc3\xb8 og den indonesiske \xc3\xb8 Sumatra._NEWLINE_Fra et \xc3\xb8konomisk og strategisk perspektiv er Malaccastr\xc3\xa6det et af de vigtigste skibsforbindelsesled i verden p\xc3\xa5 linje med Suez-kanalen og Panamakanalen. Str\xc3\xa6det danner hovedpassagen for skibe mellem det Indiske Ocean og Stillehavet og forbinder derved tre af verdens mest befolkede lande: Indien, Indonesien og Kina._NEWLINE_I 2014 passerede mere end 79.000 skibe str\xc3\xa6det og besejles derved af mellem 1/5 og 1/4 af verdens skibstrafik. Halvdelen af verdens olie transporteret til vands kommer gennem Malaccastr\xc3\xa6det, i 2003 opgjort til 11 millioner t\xc3\xb8nder om dagen. En m\xc3\xa6ngde, der ventes at stige som f\xc3\xb8lge af Kinas stigende olieforbrug. P\xc3\xa5 sit smalleste sted er str\xc3\xa6det blot halvanden s\xc3\xb8mil bredt og skaber derved en af verdens betydeligste flaskehalse._NEWLINE_Disse omst\xc3\xa6ndigheder har gjort farvandet til hjemsted for pirater og et muligt m\xc3\xa5l for terrorisme. Pirateriet i Malaccastr\xc3\xa6det var kraftigt stigende i begyndelsen af 2000'erne, men ved Jordsk\xc3\xa6lvet i Det Indiske Ocean den 26. december 2004 blev store kystomr\xc3\xa5der ved str\xc3\xa6det oversv\xc3\xb8mmet med mange omkomne til f\xc3\xb8lge. Umiddelbart efter den \xc3\xb8del\xc3\xa6ggende tsunami oph\xc3\xb8rte piratangrebene fuldst\xc3\xa6ndig og er i dag p\xc3\xa5 et markant lavere niveau end f\xc3\xb8r tsunamien."